b'\n_START_ARTICLE_\nMagar\n_START_SECTION_\nSpr\xc3\xa5k\n_START_PARAGRAPH_\nMagar-folket snakker flere forskjellige n\xc3\xa6rbeslekta tibeto-burmesiske spr\xc3\xa5k som h\xc3\xb8rer til bhoiya-gruppa (beslekta med tibetansk). Spr\xc3\xa5klig er de beslekta med flere andre folkegrupper i de sentrale og \xc3\xb8stlige \xc3\xa5s-omr\xc3\xa5dene i Nepal, som gurung, tamang, newar og kirat._NEWLINE_I Nepal regnes de til janjati, det vil si nasjonaliteter/minoriteter som ikke h\xc3\xb8rer til det hinduiske kastesystemet.\n_START_SECTION_\nHjemland\n_START_PARAGRAPH_\nMagarene bor i distriktene Palpa, Tanahu, Myagdi, Pyuthan og Rolpa. De finnes ogs\xc3\xa5 i Arghakhanchi, Syangja, Parbat, Baglung, Dolpa, Surkhet, Sindhuli, Udayapur og andre distrikter._NEWLINE_Det tradisjonelle hjemlandet sitt kaller de Magarant._NEWLINE_Kham Magar er ei undergruppe av magar-folket som bor i de h\xc3\xb8ytliggende og uveisomme \xc3\xa5s-distriktene Rukum, Salyan, Rolpa og Pyuthan, Rapti sone, Midtvestlige region. Spr\xc3\xa5klig og religi\xc3\xb8st skiller de seg fra ande magar-grupper, bl.a. har religionen deres sterke innslag av shamanisme. De mener at deres omr\xc3\xa5der er magar-folkets opprinnelige hjemland, som de andre magar-gruppene har utvandra fra.\n_START_SECTION_\nAntall, religion\n_START_PARAGRAPH_\nI Nepals folketelling i 2001 oppga 1 622 421 people at de var magar. Denne gruppa utgjorde 7.14% av Nepals befolkning. Et mindretall, 770 116, oppga at de hadde magar-spr\xc3\xa5k som morsm\xc3\xa5l._NEWLINE_74.60% oppga at de var hinduer, 24.47% at de var buddhister. Som nevnt ovafor fins det innslag av shamanisme blant magarene. Det kan ogs\xc3\xa5 gjelde ut\xc3\xb8vere som i folketellinga regnes som hinduer eller buddhister.\n_START_SECTION_\nViktig rolle i Nepals kriger\n_START_PARAGRAPH_\nMagar-soldater var den st\xc3\xb8rste gruppa innafor Prithvi Narayan Shah av Gorkhas h\xc3\xa6r, da han gjennom langvarige erobringstokt p\xc3\xa5 1700-tallet skapte grunnlaget for den moderne staten Nepal._NEWLINE_Etter 1816 blei ogs\xc3\xa5 magarer den st\xc3\xb8rste enkeltgruppa blant gurkha-soldatene som gikk i engelsk og seinere annen utenlandsk tjeneste. Inntekter fra gurkha-soldater har seinere spilt en sv\xc3\xa6rt viktig rolle i magar-omr\xc3\xa5denes \xc3\xb8konomi._NEWLINE_Oppr\xc3\xb8ret som f\xc3\xb8rte til Nepals borgerkrig 1996 - 2006 starta i Rolpha og nabodistriktene Rukum og Jajarkot. Rolpa er fattig, veil\xc3\xb8st og sv\xc3\xa6rt lite moderne utvikla, med ei befolkning som er ansl\xc3\xa5tt til 80% magar. I Rukum skal magarer ogs\xc3\xa5 v\xc3\xa6re i flertall, og i Jajarkot er de et stort mindretall. Fra starten av var magarer et flertall innafor NKP(Maobadi)s oppr\xc3\xb8rsh\xc3\xa6r._NEWLINE_19. januar 2004 oppretta oppr\xc3\xb8rerne Det Sj\xc3\xb8lstyrte omr\xc3\xa5det Magarant med Santosh Budha Magar som statsminister. Dette skjedde foran et m\xc3\xb8te p\xc3\xa5 75 000 i landsbyen Tawang, et ber\xc3\xb8mt feste for kommunisme helt sida 1950-tallet, i kham-magar-omr\xc3\xa5det i Rolpa. Omr\xc3\xa5det eksisterte fram til NKP(M) gikk inn i regjeringa etter fredsslutninga v\xc3\xa5ren 2007.'